लोकतन्त्र कुराले होइन व्यवहारले स्थापना हुन्छ : उपनेता श्रेष्ठ 
राष्ट्रिय स्वतन्त्र पार्टी (रास्वपा) संसदीय दलका उपनेता विराजभक्त श्रेष्ठले लोकतन्त्रलाई व्यवहारमा स्थापना गर्नका लागि आह्वान गरेका छन् । पुराना राजनीतिक दलहरूले लोकतन्त्र व्यवहारमा स्थापना गर्न नसकेको उनको भनाइ थियो । 
काठमाडौँ — राष्ट्रिय स्वतन्त्र पार्टी (रास्वपा) संसदीय दलका उपनेता विराजभक्त श्रेष्ठले लोकतन्त्रलाई व्यवहारमा स्थापना गर्नका लागि आह्वान गरेका छन् । पुराना राजनीतिक दलहरूले लोकतन्त्र व्यवहारमा स्थापना गर्न नसकेको उनको भनाइ थियो । काठमाडौं निर्वाचन क्षेत्र नम्बर ८ बाट प्रतिनिधिसभामा सांसद निर्वाचित भएको एक वर्ष पुगेको अवसरमा शनिबार आयोजित 'वार्षिक कार्यप्रगति प्रतिवेदन सार्वजनिक समारोह' मा संसदीय दलका उपनेता श्रेष्ठले व्यवहारमा नै लोकतन्त्रिक बन्नुपर्ने आग्रह गरेका हुन् । पुराना राजनीतिक दलहरू लोकतान्त्रिक बन्न नसकेको बताउँदै उनले भने, 'लोकतान्त्रिक पद्दतिमा लोकतन्त्र, प्रजातन्त्रको ब्याज खाएका पुराना दलहरूलाई पनि म भन्न चाहन्छु कुराले मात्रै लोकतन्त्र स्थापना हुँदैन, व्यवहारले हुन्छ ।'विचार र वादका कुरा सहभागितामूलक ढंगले जनतामाझ गर्नुपर्ने तर सत्यको पक्षमा उभिनु नै लोकतन्त्र भएको श्रेष्ठको भनाइ थियो । उनले पुराना राजनीतिक दलहरूले ल्याएको व्यवस्थालाई अगाडि बढाएर जाने बताए । रास्वपाले सानो चित्त ल्याएर राजनीतिमा नआएको उनको भनाइ थियो । 'लोकतन्त्रको जग कम्युनिस्ट, कांग्रेस आन्दोलन हाम्रै टोलमा भएको हो । राष्ट्रिय स्वतन्त्र पार्टी सानो चित्त लिएर राजनीतिमा आएको होइन,' आफूले सुसंस्कृत राजनीति गर्ने बताउँदै उनले थपे, 'काठमाडौं क्षेत्र नम्बर ८ नेपालको राजनीतिक, सामाजिक र सांस्कृतिक क्षेत्रमा ठूलो योगदान गरेको क्षेत्र हो । काठमाडौं क्षेत्र नम्बर ८ ले मलाई मत मात्रै लगानी गरेर निर्वाचित गरेको छैन, संस्कार पनि दिएर राजनीतिमा पठाएको छ । इमानको राजनीति गर्छु, एकदुई जना हिलो छ्याप्न खोज्ने, हामीभित्र झगडा गराउन खोज्नेहरूलाई यहिँबाट चुनौती दिन्छु विराजभक्त संस्कारसहित राजनीतिमा आएको हो, बरु राजनीति छोडिन्छ, संस्कार छोडिन्न ।'राजनीतिमा पवित्र भावना लिएर प्रवेश गरेकाले सुसंस्कृत राजनीतिलाई केन्द्रमा राख्ने श्रेष्ठको भनाइ थियो । सांसदका रूपमा काम गर्ने क्रममा निर्वाचन क्षेत्रका जनतामा संघ, प्रदेश र स्थानीय तहको काम, कर्तव्य र अधिकार थाहा नहुँदा गाह्रो परिरहेको श्रेष्ठले अनुभव सुनाए । त्यसमा स्पष्टता ल्याउनका लागि निर्वाचन क्षेत्रमा घरदैलो गरेर सचेतना कार्यक्रम गर्ने पनि उनको भनाइ थियो ।संसद्मा आगामी दिनमा राज्यका नीतिहरूमा देखिएका खाडल पहिल्याएर संसद्मा ती विषय उठाउने सांसद श्रेष्ठले प्रतिबद्धता जनाए । त्यस्तै, सोही कार्यक्रमलाई सम्बोधन गर्दै रास्वपा सांसद सोबिता गौतमले रास्वपाले राजनीतिमा दोहोरो चरित्र बोकेर नहिँड्ने बताइन् । उनले पार्टीका नेता र कार्यकर्ता तथा शुभचिन्तकलाई गुमराहमा राखेर पार्टीमा जोडिन आग्रह नगर्ने पनि बताइन् । 'राष्ट्रिय स्वतन्त्र पार्टीले दुईवटा होइन एउटै चरित्रमा काम गर्छ । जे बोल्छ त्यो पूरा गर्छ । स्पष्ट भिजन लिएर अगाडि बढेको छ,' उनले भनिन्, 'यो अभियानमा जोडिनुस् । रास्वपाको अभियान संगठन निर्माणको मात्रै होइन, राजनीतिक अधिकार र कर्तव्य पनि बताउँदै आइरहेका छौं । तपाईंहरूलाई गुमराहमा राखेर हाम्रो संगठनमा जोडिन अपील गरिरहेका छैनौं, राजनीतिक उच्च चेतसहित यो अभियानमा जोडिएर सँगसँगै हिँडौं र नेपाल निर्माण गरौं भन्ने कुरा कुरा व्यक्त गरिरहेका छौं ।'